Vedenie

05.06.2019

**Výzva na predkladanie Návrhov na odmeňovanie špičkových výstupov jednotlivcov na STU v BA**

Predkladá: **prof. Ing. Ján Szolgay, PhD.**

prorektor

Vypracoval: **prof. Ing. Ján Szolgay, PhD.**

prorektor

**Ing. Miroslav Mihalik, Mgr. Ing. Mária Búciová**

Útvar vedy a medzinárodnej vedeckotechnickej spolupráce

Zdôvodnenie: V súlade s plánom hlavných úloh.

Návrh uznesenia: Vedenie STU berie na vedomie predložený materiál

1. bez pripomienok
2. s pripomienkami

a súhlasí s vyhlásením výzvy.

**Rektor Slovenskej technickej univerzity v Bratislave vyhlasuje**

**výzvu**

**na predkladanie**

**Návrhov na odmeňovanie špičkových výstupov jednotlivcov**

**na Slovenskej technickej univerzite v Bratislave**

V súlade s Dlhodobým zámerom STU posilniť medzinárodné postavenie univerzity, rektor Slovenskej technickej univerzity v Bratislave vyhlasuje výzvu na predkladanie Návrhov pilotného projektu odmeňovania špičkových výstupov na Slovenskej technickej univerzite v Bratislave.

**Termín vyhlásenia výzvy**: 7. jún 2019

**Konečný termín na predkladanie návrhov**: 31. december 2019

**Celková alokovaná finančná čiastka na vybrané návrhy**: 300 000,- €

**Maximálna čiastka na jeden výstup:** 3 000,- EUR

**Minimálna čiastka na jeden výstup:** nie je stanovená

1. **Zásady odmeňovania**

Vo všetkých prípadoch budú akceptované návrhy, kde je navrhovaným na ocenenie pracovník STU na ustanovený týždenný pracovný čas, interný doktorand alebo študent denného štúdia a jeho príslušnosť k STU bola zrejmá v čase realizácie výstupu. Akceptované budú iba návrhy zatiaľ neocenené v žiadnych súťažiach a výstupy, ktoré spadajú do kategórie registrovanej v CREUČ.

Informácie z fakúlt o publikáciách, technických, architektonických a umeleckých dielach a počinoch, ktoré možno považovať za významné v medzinárodnom kontexte, sú hodnotené v danom roku. Suma rektorom vyčlenená na odmeny sa delí na jednotlivé fakulty (celouniverzitné pracoviská, ústavy) podľa ich podielu na dotácii STU za vedeckú a umeleckú činnosť. Celková alokovaná čiastka na projekt je aj s odvodmi zamestnávateľa. Rektor rozhodne o pridelení/nepridelení dotácie. Na dotáciu nie je právny nárok.

Publikáciám Q2 bude prislúchať polovičná suma odmeny za výstup Q1. Pri medzinárodných autorských kolektívoch odmeňovaných výstupov a kolektívoch s autormi mimo STU, odmena prislúcha autorom z STU.

1. **Odmeňované výstupy**

Odmeny rektora sa budú udeľovať v týchto kategóriách:

* významné publikácie viazané na kvartily Q1 a Q2 WOS pre články, ktoré sú v zdrojoch indexovaných vo WOS a SCOPUS, alebo články viazané na kvartily Q1 a Q2 podľa Scimago pre zdroje indexované len v SCOPUS,
* inžinierske diela a patenty viazané na výstupy kategórie A v príslušných oblastiach výskumu v hodnotení podľa poslednej komplexnej akreditácie (KA),
* umelecké a architektonické diela viazané na výstupy kategórie A v príslušných oblastiach výskumu podľa KA.

Pri kategorizácii výstupov sa budú na STU rešpektovať najmä tieto oblasti výskumu:

|  |  |
| --- | --- |
| **Číslo OV** | **Názov oblasti výskumu** |
| 4. | umenie |
| 5. | projektovanie, inžinierstvo, technológie a vodné hospodárstvo |
| 8. | ekonómia a manažment |
| 9.1 | fyzika |
| 9.2 | vedy o Zemi a vesmíre |
| 10. | environmentalistika a ekológia |
| 11. | metalurgické a montánne vedy |
| 12. | chémia, chemická technológia a biotechnológie |
| 13. | vedy o živej prírode |
| 14. | strojárstvo |
| 15. | elektrotechnika a elektroenergetika |
| 16. | informatické vedy, automatizácia a telekomunikácie |
| 17. | inžinierstvo a technológie |
| 24. | matematika a štatistika |

1. **Predkladanie žiadostí a iné náležitosti**

Kompletné návrhy v jednom origináli a jednej kópii spolu s prílohami a tiež v elektronickej verzii na CD nosiči zasielajte na príslušné pracoviská pre vedu a výskum na dekanáte fakulty/Ústave manažmentu. Po vyhodnotení projektu na fakulte/ Ústave manažmentu budú všetky návrhy (v tlačenej aj elektronickej verzii) aj s vyhodnotením zaslané na Rektorát STU na Útvar vedy a medzinárodnej vedeckotechnickej spolupráce, a to do 31. 1. 2020.